12. schôdza NR SR - 5.deň - A. dopoludnia
Dátum: 2020-09-23
Poslanec: Kotleba, Marian (ĽS Naše Slovensko)
Druh vystúpenia: Vystúpenie v rozprave

64. Vážený pán podpredseda, milé kolegyne, vážení kolegovia, tu sa už nejaké rúška nachádzajú pre istotu, také erárne. Ja som pôvodne nechcel vystúpiť k tomuto nášmu návrhu, pretože kolegovia toho povedia veľa a vysvetlia to z každej strany, ale chcem reagovať na faktickú poznámku Tomáša Tarabu na kolegu Martina Beluského. Tento náš návrh zákona bol v podstate motivovaný tou nešťastnou vládnou investíciou Land Rover Jaguar v Nitre v hodnote viac ako 625 mil. eur. Vládnou investíciou v regióne alebo podporou teda zahraničného investora, ale z vládnych peňazí, môžme to nazvať aj vládna investícia, vládnou investíciou v regióne, kde bola a je dlhodobo jedna z najnižších mier nezamestnanosti v rámci okresu v rámci celej Slovenskej republiky. Pozrime sa teda s odstupom času, aké dopady, ekonomické a sociálne, táto investícia zapríčinila. Negatívne externality tejto investície výrazne prevýšili externality pozitívne. O pozitívnych externalitách môžme hovoriť asi len v akomsi reklamnom alebo marketingovom hľadisku, že Slovensko túto investíciu vybojovalo a získalo. Nič iné pozitívne na tejto investícii nájsť nevieme, pretože investícia Land Rover Jaguar, keď sa na to úplne objektívne pozrieme, aké teda zlepšenie, aké zlepšenie života priniesla ľuďom, či už v regióne, alebo na celom Slovensku, tak tie odpovede sú len negatívne. V Nitre, a to vám povie každý, máme tu ako poslanca aj primátora mesta Nitry, zapríčinila obrovský nárast kriminality cudzincov. Obrovský nárast kriminality cudzincov, pretože táto firma aj s vládnou podporou musela zamestnávať a zamestnať stovky cudzincov, pretože, prirodzene, v regióne, kde bola veľmi nízka nezamestnanosť, nikto nechcel ísť robiť niekde do montážnej haly, nikto nechcel opustiť svoju prácu len preto, že tam prišiel Land Rover. Dokonca niektoré štvrte Nitry zmenili ráz svojho života, kde ľudia prestali večer spoločensky žiť práve v obave pred touto kriminalitou. Vláda, minulá vláda, vidiac, aká nešťastná bola investícia Land Rover Jaguar za 625 mil. eur, dokonca musela prijať ten zákon, ja ho pracovne nazvem zákon o pracovnej mobilite, kde sa snažila donútiť ľudí z východného Slovenska, aby za päťtisíc eur opustili svoje domy, svoje rodiny a išli robiť na západ, išli robiť do Nitry. A vidíme, že tento zákon má úplne biednu, biedny efekt, biedny výsledok. Keď sa na to pozrieme z pohľadu tej produktivity, ktorú tu pán Taraba spomínal, tak to, že môže byť v tom, v tej fabrike vyššia produktivita ako niekde, kde by ľudia pracovali povedzme v poľnohospodárstve, je síce pravda, ale z produktivity, z miery produktivity tí ľudia nevyžijú. Nikto z nás nežije z miery produktivity. Miera produktivity je pekný údaj, ktorý hovorí o tom, aká efektívna je práca, ako efektívne sa niečo vyrába, ale, ale nehovorí nič o tom, ako efektívne, ako dobre, ako hodnotne z toho ľudia žijú. A v konečnom dôsledku, kolegyne, kolegovia, ak by v tom čase platil náš zákon, ktorý tu dnes prejednávame, a vláda by nemohla investovať 625 mil. eur do Nitry, kde to naozaj neprinieslo nič alebo len veľmi málo pozitívneho, tak ak by tie peniaze chcela investovať, musela by ich investovať do tých najmenej rozvinutých okresov, či do prvej desiatky, alebo do dvadsiatich. A keď si 625 mil. eur rozdelíme aj dvadsiatimi okresmi, vychádza nám viac ako 30 mil. eur na jeden okres, ktoré by vláda mohla preinvestovať v každom jednom z tých najmenej rozvinutých okresov... (Ruch v sále. Rečník sa obrátil na predsedajúceho.) Pellegrini, Peter, podpredseda NR SR Pardon, pán poslanec. Kotleba, Marian, poslanec NR SR ... v každom jednom z tých najmenej rozvinutých okresov. A musíte uznať aj vy, čo ste tu poslanci z východného Slovenska, že 30 mil. eur preinvestovaných, ja neviem, v Rožňave, v Sabinove, v Starej Ľubovni, v Sobranciach by prinieslo úplne iný výsledok. Úplne by stačilo, ak by vláda Slovenskej republiky za tie peniaze, za tých 30 mil. v každom z týchto okresov vytvorila napríklad sociálny podnik. Napríklad sociálny podnik, kde by, kde by dlhodobo nezamestnaní ľudia vyrábali povedzme len stavebný materiál, ale mali by prácu, boli by užitoční, získavali by pracovné návyky. A my sme namiesto toho dali 625 mil. nejakému oligarchovi, ktorý si v Nitre postavil fabriku. Dodnes nevieme, čím bola táto investícia motivovaná, lebo určite nebola motivovaná záujmami Slovenskej republiky a jej obyvateľov. Dodnes nevieme, či a komu sa koľko peňazí z tejto investície nejakými bočnými chodníčkami niekde vrátilo. Lebo inak mi to nedáva súvis. Inak mi to nedáva súvis, aby peniaze daňových poplatníkov, všetkých občanov Slovenskej republiky, neboli investované na zlepšenie života v tých, v tých najmenej rozvinutých, najchudobnejších okresoch, ale aby takáto obrovská čiastka išla na výstavbu zbytočnej, nepotrebnej a nežiaducej fabriky v Nitre. Náš návrh zákona, ako povedal Martin Beluský, je úplne apolitický. Úplne apolitický a jeho jediným cieľom je zákonným spôsobom donútiť vládu Slovenskej republiky smerovať vládne investície, smerovať peniaze daňových poplatníkov do tých regiónov Slovenska, na ktoré sa dlhodobo programovo zabúda. Na ktoré sa dlhodobo programovo zabúda. A podporou tohto zákona by naozaj aj súčasný parlament ukázal, že sa vie povzniesť nad nejaké politické naťahovačky a že tie sľuby, ktoré tu pred voľbami veľké boli, ako sa to ide všetko zmeniť, tak skutočne začnú naberať na nejakej realite. Na nejakej, na nejakých výsledkoch, na nejakých hmotných činoch, aby aj tí ľudia na východnom Slovensku, aj tí ľudia na južnom Slovensku, aj na juhu bystrického kraja, aby aspoň nadobudli ten pocit, že vláda tu bude chcieť pre nich niečo urobiť, že opäť nepríde, znova niekoľko sto miliónov niekde do Trnavy, ale že sa nezabúda aj na nich. Že sa nezabúda aj na nich. Keď sa na tento zákon pozriete z akejkoľvek strany, kolegyne, kolegovia, tak mu v podstate nie je čo vytknúť, pretože zákon sa opiera o vládou vytvorený zoznam a aktualizovaný zoznam najmenej rozvinutých okresov. Neboli sme to my ani naša strana, kto vytvoril tento, tento rebríček alebo kto zaviedol toto porovnávanie okresov. Ale keď už ho tu máme, tak ho nemajme len na okrasu, nemajme ho len na to, aby sme hovorili, v tom a v tom okrese sa ťažko žije, ale majme ho na to, aby sme ako vláda, ktorá má zastupovať všetkých občanov Slovenskej republiky, podľa tohto parametru smerovala tie svoje investície. A verte mi, že keď to ako vláda urobíte, pomôže to politicky vám, nie nám v opozícii, vy to spravíte, vy to spravíte. Vy budete tí, ktorí nasmerujú tie investície do Stropkova, na východ, do tej Rožňavy, do Moldavy, kdekoľvek. Máte to v rukách, je to na vás. Len ja si neviem dosť dobre vysvetliť alebo predstaviť zdôvodnenie alebo nejakú výhovorku, že prečo to nejdeme urobiť. Že prečo to nejdeme urobiť. Lebo čo poviete, však kto chce, môže odísť naozaj do tej Nitry sa zamestnať? To nie je riešenie. Riešenie nie je vyháňať ľudí zo svojich domovov, opúšťať svoje rodiny, aby mali ísť niekde muklovať, do nejakej továrne pre nejakého zahraničného majiteľa. A potom sa čudujeme, keď príde nejaká kríza, ako je táto, umelo vyvolaná, že naša ekonomika je jednotvárne nastavená a že sme závislí od automobilového priemyslu. Ďakujem pekne.